b'\n_START_ARTICLE_\nLatvijas Republikas Ministru prezidents\n_START_SECTION_\nMinistru prezidenta funkcijas un pien\xc4\x81kumi\n_START_PARAGRAPH_\nValsts prezidenta aicin\xc4\x81tais Ministru prezidenta amata kandid\xc4\x81ts, uzaicinot ministrus, sast\xc4\x81da vald\xc4\xabbu. Kad Ministru prezidenta amata kandid\xc4\x81ts Saeimai ir iesniedzis vald\xc4\xabbas sast\xc4\x81vu, darb\xc4\xabbas programmu un sa\xc5\x86\xc4\x93mis Saeimas uztic\xc4\xabbu, Ministru prezidents un Ministru kabinets s\xc4\x81k pild\xc4\xabt savus pien\xc4\x81kumus._NEWLINE_Ministru prezidents nosaka vald\xc4\xabbas politikas virzienus un rada vienotu un saska\xc5\x86otu Ministru kabineta darbu. Ministru prezidents vada Ministru kabineta darbu un ir atbild\xc4\xabgs Saeimas priek\xc5\xa1\xc4\x81. Ministru prezidents vada Ministru kabineta un Ministru kabineta komitejas s\xc4\x93des. Ministru prezidents iece\xc4\xbc valsts ministrus (p\xc4\x93c uztic\xc4\xabbas sa\xc5\x86em\xc5\xa1anas Saeim\xc4\x81), ministriju parlament\xc4\x81ros sekret\xc4\x81rus (p\xc4\x93c attiec\xc4\xabg\xc4\x81 ministra ieteikuma), ministrus (p\xc4\x93c uztic\xc4\xabbas sa\xc5\x86em\xc5\xa1anas Saeim\xc4\x81), Ministru prezidenta biedru, Ministru prezidenta biroja vad\xc4\xabt\xc4\x81ju un Ministru prezidenta padomniekus._NEWLINE_Konkr\xc4\x93ta uzdevuma veik\xc5\xa1anai Ministru prezidents ar savu r\xc4\xabkojumu var uz noteiktu laiku izveidot konsultat\xc4\xabvas padomes vai darba grupas (nosakot sast\xc4\x81vu, apsprie\xc5\xbeamo jaut\xc4\x81jumu loku, darb\xc4\xabbu un uzdevumus), lai t\xc4\x81s p\xc4\x93c savas kompetences sniegtu ieteikumus Ministru prezidentam vai Ministru kabinetam. Ministru prezidents papildus saviem tie\xc5\xa1ajiem pien\xc4\x81kumiem var uz\xc5\x86emties ar\xc4\xab vienas ministrijas past\xc4\x81v\xc4\xabgu vad\xc4\xabbu._NEWLINE_Ministru prezidenta amats nav savienojams ar k\xc4\x81du citu algotu amatu valsts vai pa\xc5\xa1vald\xc4\xabbu dienest\xc4\x81, iz\xc5\x86emot Saeimas deput\xc4\x81ta un m\xc4\x81c\xc4\xabbsp\xc4\x93ka amatu izgl\xc4\xabt\xc4\xabbas iest\xc4\x81d\xc4\x93s. T\xc4\x81pat Ministru prezidenta amat\xc4\x81 eso\xc5\xa1a persona nevar nedz ie\xc5\x86emt amatu, nedz darboties priv\xc4\x81tos uz\xc5\x86\xc4\x93mumos vai iest\xc4\x81d\xc4\x93s, kas sa\xc5\x86em no valsts l\xc4\xabdzek\xc4\xbcus vai g\xc5\xabst pe\xc4\xbc\xc5\x86u no valsts. Ministru prezidents nevar sa\xc5\x86emt no valsts pas\xc5\xabt\xc4\xabjumu un koncesijas._NEWLINE_Ministru prezidenta p\xc4\x81rraudz\xc4\xabb\xc4\x81 ir Korupcijas nov\xc4\x93r\xc5\xa1anas un apkaro\xc5\xa1anas birojs un Inform\xc4\x81cijas anal\xc4\xabzes dienests._NEWLINE_Par Ministru kabineta atk\xc4\x81p\xc5\xa1anos Ministru prezidents pazi\xc5\x86o Valsts prezidentam un Saeimas priek\xc5\xa1s\xc4\x93d\xc4\x93t\xc4\x81jam, kuram pazi\xc5\x86ojums j\xc4\x81iek\xc4\xbcauj tuv\xc4\x81k\xc4\x81s Saeimas plen\xc4\x81rs\xc4\x93des darba k\xc4\x81rt\xc4\xabb\xc4\x81. Ministru prezidents, kur\xc5\xa1 atk\xc4\x81pies bez Saeimas neuztic\xc4\xabbas izteik\xc5\xa1anas vai kuram ir izteikta neuztic\xc4\xabba, turpina pild\xc4\xabt savus amata pien\xc4\x81kumus, iz\xc5\x86emot gad\xc4\xabjumus, kad Saeima iec\xc4\x93lusi personu, kurai uzdota \xc5\xa1o amatu pagaidu pild\xc4\xab\xc5\xa1ana, l\xc4\xabdz tos uz\xc5\x86emas t\xc4\x81 amata p\xc4\x93cn\xc4\x81c\xc4\x93js._NEWLINE_Ministru prezidents ir ties\xc4\xabgs pras\xc4\xabt ministru (ar\xc4\xab Ministru prezidenta biedru, valsts ministru) atk\xc4\x81p\xc5\xa1anos. Ja Ministru prezidents prasa, lai ministrs vai valsts ministrs atk\xc4\x81pjas, ministram ir j\xc4\x81atk\xc4\x81pjas no amata ar\xc4\xab tad, ja Saeima vi\xc5\x86am nav izteikusi neuztic\xc4\xabbu._NEWLINE_Ja no amata atk\xc4\x81pjas viens vai vair\xc4\x81ki ministri, Ministru prezidents vi\xc5\x86u pien\xc4\x81kumus uz noteiktu laiku var uz\xc5\x86emties pats vai uzdot tos pild\xc4\xabt citiem ministriem un atk\xc4\x81pu\xc5\xa1os ministru viet\xc4\x81 uzaicin\xc4\x81t citas personas, zi\xc5\x86ojot par p\xc4\x81rmai\xc5\x86\xc4\x81m Ministru kabinetam, Valsts prezidentam un Saeimas priek\xc5\xa1s\xc4\x93d\xc4\x93t\xc4\x81jam. Uzaicin\xc4\x81t\xc4\x81s personas st\xc4\x81jas pie ministru amata pild\xc4\xab\xc5\xa1anas tikai tad, kad t\xc4\x81s ir sa\xc5\x86\xc4\x93mu\xc5\xa1as Saeimas uztic\xc4\xabbu._NEWLINE_Ja Ministru prezidents zaud\xc4\x93 Saeimas uztic\xc4\xabbu, vi\xc5\x86am kop\xc4\x81 ar Ministru kabineta locek\xc4\xbciem j\xc4\x81atk\xc4\x81pjas.'